PTG ร่วมทุนพันธมิตรญี่ปุ่น “ออโต้แบคส์ เซเว่น” ตั้งศูนย์บริการ-ซ่อมบำรุงรถยนต์
PTG ร่วมทุนพันธมิตรญี่ปุ่น “ออโต้แบคส์ เซเว่น” ตั้งศูนย์บริการ-ซ่อมบำรุงรถยนต์ 
23 ส.ค. 2560

บริษัท พีทีจี เอ็นเนอร์ยี จำกัด (มหาชน) หรือ PTG เปิดเผยว่า บริษัทและบริษัท ออโต้แบคส์ เซเว่น (AUTOBACS) ซึ่งเป็นบริษัทจดทะเบียนใน Tokyo Stock Exchange ประเทศญี่ปุ่น ได้เข้าร่วมลงทุนในบริษัท สยาม ออโต้ แบคส์ จำกัด (SIAM AUTOBACS) และมีการลงนามในสัญญาจองซื้อหุ้นเพิ่มทุน รวมถึงลงนามในสัญญาร่วมทุน เมื่อวันที่ 23 ส.ค. เพื่อประกอบธุรกิจศูนย์บริการและซ่อมบำรุงสำหรับรถยนต์
ทั้งนี้ SIAM AUTOBACS มีทุนจดทะเบียน 39.90 ล้านบาท แบ่งเป็นหุ้นสามัญ 2,989,998 หุ้น มูลค่าที่ตราไว้หุ้นละ 10 บาท และหุ้นบุริมสิทธิ์ 1,000,002 หุ้น มูลค่าที่ตราไว้หุ้นละ 10 บาท และ ทุนจดทะเบียนหลังเพิ่มทุนจะเป็น 169.90 ล้านบาท
โดย PTG จะถือหุ้น 38.26% ส่วน AUTOBACS ถือหุ้น 49.37% บมจ.สหพัฒนาอินเตอร์โฮลดิ้ง (SPI) ถือหุ้น 2.94% บมจ.ไอ.ซี.ซี.อินเตอร์เนชั่นแนล (ICC) ถือหุ้น 2.94% บริษัท สยาม โอคามูระอินเตอร์เนชั่นแนล ถือหุ้น 2.94% บริษัท บันไซ (ประเทศไทย) ถือหุ้น 2.94%
นายพิทักษ์ รัชกิจประการ ประธานเจ้าหน้าที่บริหาร และกรรมการผู้จัดการใหญ่ PTG เปิดเผยว่า ภายหลังจากการที่ PTG เข้าซื้อหุ้นของ สยาม ออโต้แบคส์แล้ว จะส่งผลให้ศูนย์บริการรถยนต์ AUTOBACS จะเป็นผู้ที่ได้รับสิทธิแต่เพียงผู้เดียวในการขยายศูนย์บริการของ AUTOBACS ในประเทศไทย โดยบริษัทมุ่งหวังที่จะเพิ่มสัดส่วนกำไรจากธุรกิจ non-oil ให้เพิ่มสูงขึ้น เพื่อลดการพึ่งพาธุรกิจน้ำมันแต่เพียงอย่างเดียว
ในปีนี้ PTG ตั้งเป้าที่จะขยายศูนย์บริการรถยนต์ AUTOBACS ในสถานีบริการน้ำมัน “PT” จำนวน 5 สาขา และขยายนอกสถานีบริการน้ำมันอีกจำนวน 10 สาขา ซึ่งการขยายสาขาดังกล่าวจะส่งผลให้ PTG สามารถขยายฐานลูกค้าจากกลุ่มลูกค้าที่เข้ามาใช้บริการ AUTOBACS และผู้ที่เข้ามาใช้บริการในสถานีบริการน้ำมัน PT ให้เพิ่มสูงขึ้นเนื่องจากในปัจจุบัน PTG ยังไม่มีศูนย์บริการรถยนต์ครบวงจรในสถานีบริการน้ำมัน
และที่สำคัญ PTG จะสามารถเพิ่มจำนวนลูกค้าที่ถือบัตรสมาชิก PT Max Card ให้เพิ่มสูงขึ้น และต่อยอดการให้บริการกับสมาชิกได้อย่างหลากหลาย ครบวงจร และมีคุณภาพมากยิ่งขึ้น ซึ่งก็เป็นไปตามแผนในการเดินหน้าขยายธุรกิจ non-oil ในขณะที่ AUTOBACS ก็จะสามารถขยายกลุ่มลูกค้าในสถานีบริการน้ำมันได้เพิ่มขึ้นด้วย
เนื่องจากในปัจจุบัน AUTOBACS มีสาขาที่อยู่เฉพาะนอกสถานีบริการน้ำมันเพียงเท่านั้น ยังไม่มีการขยายสาขาในศูนย์บริการน้ำมัน
“เรามุ่งมั่นเพิ่มการบริการที่หลากหลายครบวงจร และมอบสิ่งที่ดีที่สุดในคุณภาพระดับโลกให้กับลูกค้า เรามีความต้องการที่จะขยายธุรกิจ non-oil ซึ่ง AUTOBACS เองก็สามารถตอบโจทย์ในเรื่องของศูนย์บริการครบวงจรให้กับ PTG ได้เป็นอย่างดี เนื่องจากมีกลุ่มลูกค้าที่ใกล้เคียงกัน ทำให้สามารถขยายกลุ่มลูกค้าให้เพิ่มขึ้นระหว่างกัน รวมถึงสามารถขยายฐานลูกค้ากลุ่มใหม่ ๆ เพิ่มขึ้นได้ ที่สำคัญ AUTOBACS ไม่เคยอยู่ในปั๊มไหนมาก่อน ทำให้ PTG และ AUTOBACS จะสามารถขยายธุรกิจไปได้พร้อม ๆ กันทั้งใน และนอกสถานีบริการได้อย่างรวดเร็ว คล่องตัว และมีศักยภาพ” นายพิทักษ์ กล่าว
ทั้งนี้ ศูนย์บริการรถยนต์ AUTOBACS เป็นศูนย์บริการรถยนต์ครบวงจรคุณภาพอันดับ 1 จากประเทศญี่ปุ่น สามารถรองรับทุกความต้องการของผู้ใช้รถยนต์ด้วยสินค้า และบริการเกี่ยวกับรถยนต์ที่หลากหลายและครอบคลุมทุกประโยชน์ของการใช้สอย มากกว่า 2,000 รายการด้วยทีมงานมืออาชีพที่มีประสบการณ์ และผ่านการฝึกฝนทักษะภายใต้มาตรฐาน&amp;#8203;เดียวกันกับที่ประเทศญี่ปุ่น ซึ่งปัจจุบันเปิดให้บริการแล้ว 7 สาขา ประกอบไปด้วย สาขาลาดพร้าว 101, จรัลสนิทวงศ์, พระราม 3, นวมินทร์, คู้บอน, ศรีราชา และพัฒนาการ
 